ዶ/ር ወንድወሰን፡- በሚገባ ተነጋግረን የመፍሔ ሐሳቦችን አስቀምጠናል፡፡ አንድ ሐኪም የሕክምና ስህተት ፈጽሞ ከተገኘ መታየት ያለበት በወንጀል ሕግ ሳይሆን በፍትሐብሔር መሆን እንዳለበት ጠቁመናል፡፡ መታሰርም ካለበት በሕግ አግባብ ሊሆን ይገባል፡፡ በዚህ ዙሪያ ላይ ነገሮችን ትንትን አድርጎ የሚያሳይ የሕገ ሕክምና (ሜድኮ ሌጋል) ጉባኤ ማቋቋም አስፈላጊ መሆኑንም አሳውቀናል፡፡ ከዚህም ሌላ ፋርማሲዩቲካልና ሜዲካል አቅርቦት ላይ የውጭ ምንዛሪ በማግኘት በጉምሩክ፣ በመድኃኒት ምዝገባና በሌሎችም እንቅስቃሴዎች ዙሪያ የሚታዩት አካሄዶች እንዲስተካከሉ አመልክተናል፡፡ በተለይም የመድኃኒት ፈንድና አቅርቦት ኤጀንሲ መድኃኒት ለግል የጤና ተቋማት የሚያቀርበው ለመንግሥት ጤና ተቋማት በቅድሚያ ካደረሰና ካከፋፈለ በኋላ ነው፡፡ ይህ ዓይነቱ አሠራር ፍትሐዊ አለመሆኑን ገልጸን የአቅርቦቱ ሥራ ለመንግሥትም ሆነ ለግል ጤና ተቋማት እኩል እንዲሆን አሳስበናል፡፡ የመሬት፣ የብድር አቅርቦትና ሌሎች ኢንቨስትመንቶችን በተመለከተ ለግሉ የጤና ዘርፍ ቅድሚያ እንዲሰጥ፣ ለግል ሐኪሞች ሲሰጥ የነበረውና በአሁኑ ጊዜ የተቋረጠው የአገር ውስጥ ትምህርት ዕድል እንደገና እንዲታይ የሚሉትንም ነጥቦች በድርድሩ ላይ አቅርበናል፡፡
